Mil. av.gi I asr o'rtalarida to'ng'ich Xan sulolasiga mansub Xitoy imperatorlari buyuk ipak yo'lining barcha bo'g'inlarida o'z nazoratini o'rnatish maqsadida avvalo hunlarni, so'ngra usunlarni o'ziga bo'ysundirish yo'lida siyosat yuritadilar. Mil. av.gi 59 yilga kelib, ular Tyanshan orqali o'tgan shimoliy yo'lning Yorkentgacha bo'lgan qismini egallaydilar. Xuddi shu kezlarda usun va hun munosabatlari keskinlashgan edi. Bundan foydalangan Xitoy usunlarni o'ziga ittifoqchi qiladi. Qang'arlar esa hunlar bilan ittifoqda bo'lib, usunlar ustiga qo'shin tortib boradi. Natijada Xitoy - Kanguy munosabatlari yanada yomonlashadi. Chunki bu adovat mil. av.gi II asr oxiridan boshlangan, ya'ni Qang' davlati o'z tashqi siyosatida Xitoyning Davanga uyushtirgan (mil. av.gi 104 va 101 yillar) har ikki yurishida Davanga madad bo'lib turgan. Mil. av.gi 65 yilgi Yorkent qo'zg'olonchilariga ham qang'arlar yordam qiladilar. O'sha kezlarda qang'arlarga xalqaro maydonda og'ir yillar bo'ldi. Keyinroq qang'arlar bilan xunlar o'rtasidagi do'stlik ittifoqiga zil ketadi. Bunga hun hukmdorining parfyanlar bilan do'stlik ahdini tuzilishi sabab bo'ladi. Chunki parfyanlar bilan qang'arlar o'rtasidagi aloqa yomon edi. Natijada hunlar qang'arlarning ashaddiy dushmaniga aylanadi. Endi qang'arlar Xitoyga yaqinlashish yo'lini axtaradi. Ammo, Kanguyga kelgan Xitoy elchisiga ko'rsatilgan munosabatni eslab, Xitoy siysatdonlari Xitoy - Qang' o'rtasida do'stlik aloqalarini tiklashga yo'l qo'ymaydilar. Hatto ular qang'arlarning hunlar bilan ittifoqini ham buzishga muyassar bo'ladilar. Xitoy imperatorlarining qang'arlarga nisbatan tashqi siyosatining zaminida qudratli Qang' davlatini xalqaro mavkeini zaiflashtirishga qaratilgan edi. Buni yaxshi tushungan qang'ar aslzodalari xitoyliklarning bosqinchilik tashqi siyosatiga doima qarshi turadilar. Milodiy asrning 80 yillarida Xitoy qo'shinlari Qang' va Davanni egallash uchun yurish boshlaydi. Davanliklar Qang' podsholariga yordam so'rab murojat qiladilar. Qang' harbiy qo'shinlari dushmanni Qashg'arda kutib oladi va orada qattiq janglar bo'ladi. Jangda qang'arlarning qo'li baland keladi. Sarosimaga tushgan Xitoy darhol yordam so'rab kushonlarga chopar yuboradi. Huddi shu kezlarda qang'arlar kushonlarga xiroj to'lar edilar. Ushbu majoraga kushonlar aralashgach, qang'arlar Qashg'arni tashlab chiqib ketadilar. Xitoy esa sharmandalikdan qutilib qoladi. Birinchi asrda qang'arlar Buxoro va Xorazmni egallaydi. Ammo, bu viloyatlar tezda Qang' davlati ta'siridan chiqib, Kushon saltanati tarkibiga o'tadi. G'arbda esa qang'arlar Parfiyaning kuchsizlanib qolishidan foydalanib, Yantsayni (alanlar yurtini) egallaydi. Qang' davlatini iqtisodiy hayotiga kelsak, Xitoy tarixchisi Sima Tsyan uni ko'chmanchilar davlati deb yozadi. Ammo, milodiy eraning boshlariga oid to'ng'ich Xan sulolasining tarixida kanguylarni o'troq xalq ekanligiga ishora qilinadi. Kanguylarda qora mol va qo'ylar ko'p bo'lgan, ular zotli otlarni ko'plab etishtirganlar,chorva mollarining ko'pchilligi Qang' podsholari va ularning yaqinlariga qaragan, deb eslatiladi Xitoy manbalarida.. Shuning uchun bo'lsa kerak, Qang' hokoni va uning urug'lari bahor kelishi bilan qishqi qarorgohdan yozgi qarorgohga ko'chib yurgan. Chorvasi kam ovam aholi esa vohadan chiqib ketaolmagan. Bu vaziyat qang'arlarning qambag'al qismini o'troq yoki yarim o'troq hayot kechirishga majbur etgan. Xitoy manbalari taxliliga asoslangan bunday xulosalar qovunchi va jetiasar madaniyatlari yodgorliklarida olib borilgan arxeologik tadqiqotlar bilan ham tasdiqlanadi. Dayyuan (Davan) podsholigi. Qadimgi Xitoy manbalarida Qang' davlatiga nisbatan ham Davan podsholigi haqida ko'proq ma'lumotlar keltiriladi. Qadimgi Xitoy tarixchisi Sima Tsyanning 'Tarixiy xotiralar' (Shi Ji') asarida yozishicha: 'Davan Xan sulolasidan 10 ming li (Li qadimda taxminan 0,5 km ga teng bo'lgan, hozir esa - 576 m. deb qabul qilingan) olisda bo'lib, hunlarning g'arbiy - janubiga, Xan (sulolasi) ning aynan g'arbiga to'g'ri keladi. Davanliklar avloddan avlodga o'troq hayot kechirib kelgan ekan. (Ular) dehqonchilik bilan shug'ullanib, sholi, bug'doy ekar ekan. Uzum sharobi chiqarar ekan. Davanda asl otlar ko'p bo'lib, mazkur otlarning hammasi tulpor otlardan ekan. Badanidan qizil ter tomchilari (yaltirab) chiqib turar ekan. (Davanda) shahar, qal'a, uy - imoratlari bor, katta- kichik 70 dan ortiq shaharlar bor ekan. Ularda 60 ming oila (300 ming odam) yashar ekan. Bu davlat askarlari o'q - yoy, nayza ishlatar ekan va ular otga minishga, o'q - yoydan foydalanishda mohir mergan ekan. Shimolda Qanguy, g'arbda Da -yuechjilar, janubiy- g'arbda Baqtriya, shimoliy - sharqda Usun, sharqda Dandan uylik, Udun bor ekan'.